Élőláncot hirdettek a magyarok az emlékmű avatásának napjára. „Ki a magyarokkal az országból! Mars Budapestre!” – így törtek be a románok az úzvölgyi temetőbe.

A románok gyakorlatilag elfoglalták a temetőt, kitépték a betonkeresztek mellé állított mogyorófa-kereszteket – írja a Székelyhon.ro.

A temetőkapu bákói oldalán maradt magyarokat a csendőrök menekítik át a csíkszentmártoni oldalra. A magyarok félnek, többen sírva fakadtak. Néhány román felmászott a kerítésre. Zászlókat lengetnek, ünnepelnek, ünnepi beszéd hallatszik a hangfalból . A magyarok egy része autóba ülve dudálni kezdett, hogy így zavarja meg a románok ünneplését.

A temetőben elkezdődött a román mise. Felolvassák az állítólag a temetőben nyugvó román katonák nevét, a felolvasást taps kíséri. Elhangzott:

nem az számít, hogy kihez tartozik a temető, hanem az számít, hogy román földön van.

A magyarok többsége hazaindult, egyre több román érkezik buszokkal, népviseletben. A Székelyhon.ro munkatársainak jelentése szerint körölbelül harminc magyar maradt a temetőnél, őket a politikusok arra kérik, hogy a saját biztonságuk érdekében induljanak haza.

Sokan érkeztek a csütörtökön délutánra meghirdetett közös kézfogásra és élőláncra az úzvölgyi temetőbe. A helyszínen hatalmas a hatósági jelenlét: rengeteg a csendőr, a rendőr és speciális alakulatok is jelen vannak.

Román idő szerint nem sokkal négy óra előtt a székely és magyar zászlókat lengető résztvevők Tamás Sándor, Kovászna Megye Tanácsának elnöke felhívására megfogták egymás kezét és élőláncot alkottak a temető körül. Közben az eső is eleredt, a helyszínen villámlik és dörög az ég.

Mindeközben az avatásra érkező románok is gyülekezni kezdtek az úzvölgyi temető környékén. A románok egyre türelmetlenebbek és agreszívabbak lettek, fütyültek, ordítoztak, bömböltették a manelét. Később „Éljen Románia, éljen a trikolór!” rigmusokat üvöltöttek, román zászlókat és román nemzeti színű kalapokat lengetve.

Ezután azt ordítozták, hogy ki a magyarokkal az országból, és szégyelljék magukat. Az előláncot alkotó magyarok eközben folyamatosan imádkoztak, a Hiszekegyet, a Miatyánkot és az Üdvözlégyet.

Fél hat körül dulakodás támadt, több csendőr is az árokba került, majd néhány román beszökött a temetőbe és kitörte a kaput. Ezt követően az egész román tömeg beözönlött a sírkertbe, román zászló leng a beton-emlékművön, a hangfalból szól a román himnusz.

(Székelyhon.ro)